b'\n_START_ARTICLE_\nElias Heltberg Lund\n_START_SECTION_\nMilit\xc3\xa6r l\xc3\xb8pebane\n_START_PARAGRAPH_\nEtter \xc3\xa5 ha blitt konfirmert i 1779, startet Lund sin milit\xc3\xa6re karriere samme h\xc3\xb8st, da han allerede som 17-\xc3\xa5ring kom inn i det 1ste Trondhjemske regiment som vikarierende korporal i Fosnes. Han ble forfremmet til virkelig korporal i 1882 og tjenestegjorde deretter ved det Nordenfjeldske regimente, hvoretter han steg i offisersgradene i H\xc3\xa6ren. Han utnevntes til sekondl\xc3\xb8ytnant i 1786, premierl\xc3\xb8ytnant 1791, og kaptein 1800. I 1806 ble han sjef for det Stadsbygske kompani._NEWLINE_Som norsk offiser kjempet Lund p\xc3\xa5 fransk side under Napoleonskrigene, og var i den sammenheng blant annet delaktig i Krigen med Sverige 1808-1809. I 1811 ble Lund utnevnt til major, og kommanderte i den stillingen det f\xc3\xb8rste nordenfjelske skil\xc3\xb8perkompani. Som f\xc3\xb8lge av Kielfreden i januar 1814 marsjerte Lunds skil\xc3\xb8perkompani s\xc3\xb8rover, angivelig etter ordre fra prins Christian Frederik, og l\xc3\xa5 innkvartert en tid i Hedmark. Fra 1818 og til sin bortgang var s\xc3\xa5 Lund oberst i den trondhjemske brigade._NEWLINE_Han innvalgtes p\xc3\xa5 Stortinget fra Nordre Trondhjems amt 1815\xe2\x80\x931817, som del av Norges f\xc3\xb8rste ordentlige Storting, og satt i seks komiteer, hvorav i den s\xc3\xa5kalte Gage- og Pensionskomiteen og Kirkekomiteen. Lund skal ogs\xc3\xa5 ha v\xc3\xa6rt blant de fungerende stabsoffiserer ved Karl III Johans kroning i 1818, hvoretter han ble utnevnt til ridder av St. Olavs Orden. Samme \xc3\xa5r skrev han et selvbiografisk synopsis som et \xc3\xa5rhundre senere ble trykket i boken Stamtavle over presteslegten Lund fra Stod.\n_START_SECTION_\nPrivatliv\n_START_PARAGRAPH_\nHeltberg Lund giftet seg i 1797 med Anna Frederikke Klingenberg Schive (1776-1851), datter av sogneprest Jens Schive og Sophie Marie Matheson. Heltberg Lund hadde i utgangspunktet hatt \xc3\xb8nske om \xc3\xa5 drive videre foreldrenes g\xc3\xa5rd i Namdalen, men da dette ikke lyktes ham etter foreldrenes d\xc3\xb8d fikk han omsider kj\xc3\xb8pt g\xc3\xa5rden \xc3\x98stvig i Beitstad (den gangen Bedstaden) for den anselige sum av 1.800 riksdaler, hvor ekteparet flyttet straks etterp\xc3\xa5. De fikk seks barn: Ole (1798), Jens (1799), sorenskriver Bernt Christian Lorck (1801), Frederica Sophie (1803), Hans Elias (1805) og Elisabeth Margrethe (1808). Fra 1812 var familien bosatt p\xc3\xa5 Mins\xc3\xa5s i Verdal, hvor Elias Heltberg Lund gikk bort vinteren 1824, 61 \xc3\xa5r gammel. Han ble begravet p\xc3\xa5 Stiklestads kirkeg\xc3\xa5rd._NEWLINE_Elias Heltberg Lund er, gjennom s\xc3\xb8nnen Bernt Christian og dennes datter Bernhardine Marie Berger, tipp-tipp-tippoldefar til sosiolog Thomas Mathiesen.'